Par audzināšanas darba plānošanu un īstenošanu:


1. Klases audzinātāja pienākumu veikšanai paredzēto stundu skaitu nosaka izglītības iestādes vadītājs pēc diviem kritērijiem – skolēnu skaita klasē un pieejamā finansējuma, to saskaņojot (par to vienojoties) ar klases audzinātāju.

To reglamentē MK 15.07.2016. noteikumu nr.445 “Pedagogu darba samaksas noteikumi” 35.punkts un 5.pielikums.

E-klasē tiek fiksēta viena kontaktstunda, pārējais stundu skaits plānojams darbam ar vecākiem, skolēnu izpētei, materiālu un informācijas sagatavošanai un citu klases audzinātāja pienākumu veikšanai.

Neskaidrību gadījumā iespējams konsultēties ar IZM Izglītības departamenta vecāko eksperti Modru Jansoni. Kontakti: tālr.67047973 vai 26668173, e-pasts modra.jansone@izm.gov.lv  

2. MK 15.07.2016. noteikumu nr.480 „Izglītojamo audzināšanas vadlīnijas un informācijas, mācību līdzekļu, materiālu un mācību un audzināšanas metožu izvērtēšanas kārtība“ 10.8.punktā noteikts, ka izglītības iestāde izstrādā audzināšanas darba virzienus audzināšanas mērķa un uzdevumu īstenošanai triju gadu periodam un plānu katram mācību gadam, nosakot atbildīgo par plāna īstenošanu, koordinēšanu un uzraudzību, sistemātiski organizē audzināšanas darba izvērtējumu (tajā skaitā pedagogu pašnovērtējumu) un analīzi.

Izglītības iestādes kompetencē ir noteikt formu un apjomu, kā tiek izstrādāti audzināšanas darba veikšanai nepieciešamie dokumenti. Līdz ar to skola var izstrādāt ne tikai audzināšanas darba plānu, bet plašāk – programmu, veidot to kā atsevišķu dokumentu vai arī ietvert kā sadaļu kopējā skolas attīstības plānā vai izglītības programmā u.tml.

3. Audzināšanas darba vērtēšanas kritēriji un jomas izglītības iestādēs ir noteiktas IKVD 24.02.2017.iekšējo noteikumu nr.17 „Izglītības iestāžu, eksaminācijas centru darbības un izglītības programmu īstenošanas kvalitātes vērtēšanas metodika“ 4.3. sadaļā (13.lpp.)

Informācija atrodama mājas lapas www.ikvd.gov.lv sadaļā „Normatīvie dokumenti – citi normatīvie dokumenti“.

